## Rješenje Agencije za zaštitu tržišnog natjecanja, klasa: UP/I 430-01/09-04/002, urbroj: 580-03-2009-43-07 od 24. studenoga 2009.

### NN 149/2009 (15.12.2009.), Rješenje Agencije za zaštitu tržišnog natjecanja, klasa: UP/I 430-01/09-04/002, urbroj: 580-03-2009-43-07 od 24. studenoga 2009.

AGENCIJA ZA ZAŠTITU TRAŽIŠNOG NATJECANJA

3648

Agencija za zaštitu tržišnog natjecanja na temelju članka 14. stavka 2. Zakona o državnim potporama (»Narodne novine«, broj 140/05) u upravnom postupku naknadnog odobrenja državne potpore u obliku subvencije sadržane u Odluci Vlade Republike Hrvatske o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam digitalnih televizijskih signala od 13. rujna 2007., klasa: 612-12/07-01/02, urbroj; 5030108-07-1 i u Odluci Vlade Republike Hrvatske o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam digitalnih televizijskih signala od 12. veljače 2009., klasa: 612-12/09-01/02, urbroj: 5030104-09-1, temeljem zahtjeva Ministarstva mora, prometa i infrastrukture, temeljem odluke sa 27. sjednice Vijeća za zaštitu tržišnog natjecanja, održane 24. studenog 2009., donosi

RJEŠENJE

I. Naknadno se odobravaju državne potpore u obliku subvencije sadržane u:

Odluci Vlade Republike Hrvatske o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam digitalnih televizijskih signala od 13. rujna 2007., klasa: 612-12/07-01/02, urbroj: 5030108-07-1,

i

Odluci Vlade Republike Hrvatske o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam digitalnih televizijskih signala od 12. veljače 2009., klasa: 612-12/09-01/02, urbroj: 5030104-09-1,

jer je sukladna Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA NAKNADNO ODOBRENJE DRŽAVNE POTPORE

I. Agencija za zaštitu tržišnog natjecanje (dalje: Agencija) zaprimila je 2. studenog 2009., od Ministarstva mora, prometa i infrastrukture (dalje: Ministarstvo), zahtjev, klasa: 344-03/07-01/46, urbroj: 530-10-09-10, od 2. studenog 2009., u svezi naknadnog odobrenja državne potpore u obliku subvencije, sadržane u Odluci o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam digitalnih televizijskih signala od 13. rujna 2007., klasa: 612-12/07-01/02, urbroj; 5030108-07-1 (dalje: Odluka iz 2007.) i u Odluci o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam digitalnih televizijskih signala od 12. veljače 2009., klasa: 612-12/09-01/02, urbroj: 5030104-09-1 (dalje: Odluka iz 2009.).

U privitku navedenog zahtjeva, dostavljen je i Obrazac prijave državne potpore (dalje: Obrazac prijave).

U konkretnom slučaju, Ministarstvo je podnijelo zahtjev za naknadno odobrenje državne potpore sukladno članku 14. stavku 2. Zakona o državnim potporama (»Narodne novine«, broj 140/05; dalje: ZDP).

S obzirom na to da je Ministarstvo s Agencijom u vezi subvencioniranja nabave uređaja za prijam digitalnih televizijskih signala prethodno surađivalo u predmetu koji se vodio pod klasom: 430-01/2007-04/19, dokumentacija iz navedenog predmeta preuzeta je u predmet pod klasom gornjom. Također, u cilju utvrđivanja činjenica izvršen je i uvid u predmet koji se vodio pod klasom: 430-01/2007-04/23 u kojem je Ministarstvo obavijestilo Agenciju o izradi Strategije prelaska s analognog na digitalno odašiljanje televizijskog programa u Republici Hrvatskoj (dalje: Strategija), sukladno Nacionalnom programu Republike Hrvatske za pristupanje Europskoj uniji za 2008.

2. UTVRĐIVANJE ČINJENICA

2.1. Ministarstvo je podnijelo zahtjev za naknadno odobrenje državne potpore za nabavu uređaja za prijam digitalnih televizijskih signala zbog činjenice da je Europska komisija donijela Odluku o državnoj potpori broj C52/2005, dodijeljenoj od strane Republike Italije u obliku subvencija za nabavku digitalnih uređaja objavljenu u Službenom listu Europske unije, L 147/2007 (engl. »Commission decision on State Aid C 52/2005 implemented by the Italian Republic for the subsidised purchase of digital decoders« OJ L 147/2007, od 8. lipnja 2007.; dalje: Odluka Europske komisije) u kojoj je utvrđeno da se bez obzira na to što se predmetna sredstva dodjeljuju fizičkim osobama, ista smatraju posrednom državnom potporom nakladnicima televizije, koja se može odobriti samo ukoliko su ispunjeni uvjeti koji se odnose na transparentnost, stvarnu potrebu za dodjelom potpore, razmjernost (proporcionalnost) i tehnološku neutralnost odnosno potpora je sukladna samo ukoliko se odnosi na nabavu pretvarača za prijam zemaljskog, satelitskog ili kabelskog televizijskog signala.

Sukladno ZDP-u, a u okviru poslova koje obavlja Agencija u cilju nadzora provedbe i učinaka dodijeljenih državnih potpora i povrata državnih potpora koje su dane ili korištene protivno propisima, Agencija je, u okviru predmeta klasa: 430-01/2007-04/23, dana 18. lipnja 2009. uputila dopis Ministarstvu za dodatno očitovanje u svezi provođenja odluka o načinu raspodjele sredstava te kriterijima i mjerilima za davanje potpore RTV pretplatnicima prigodom nabave uređaja za prijam digitalnih televizijskih signala.

Dana 30. lipnja 2009., Agencija je od Ministarstva zaprimila zatraženo očitovanje, u čijem su privitku dostavljene preslike Odluke iz 2007., Odluke o načinu raspodjele sredstava te kriterijima i mjerilima za davanje potpore RTV pretplatnicima, prigodom nabave uređaja za prijam zemaljskih signala u Republici Hrvatskoj od 31. srpnja 2008. (dalje: Odluka iz 2008.), te Odluke iz 2009.

Navedene Odluke temelje se na Strategiji kojom je utvrđen glavni strateški cilj – da se u Republici Hrvatskoj u razdoblju do 31. prosinca 2010., u potpunosti provede prelazak s analognog na digitalno odašiljanja televizijskih programa, te da početak odašiljanja televizijskih programa u digitalnoj tehnologiji započne na dan 1. siječnja 2011.

Provedba Strategije, predviđa subvencioniranje nabavke pretvarača za digitalni prijam televizijskog signala, temeljem posebnih Odluka Vlade Republike Hrvatske o dodjeli kupona RTV pretplatnicima, koji redovito plaćaju RTV pretplatu. Nadalje, troškove promidžbene kampanje u svrhu informiranja šire javnosti, provoditi će Središnji ured za e-Hrvatsku, koji će ujedno biti zadužen za praćenje i upravljanje provedbe Strategije, te podnošenje polugodišnjih izvješća Vladi Republike Hrvatske.

Dana 25. kolovoza 2009., Agencija je od Ministarstva zaprimila i dodatno očitovanje u čijem je privitku dostavljena dokumentacija i tehnički podaci u svezi dodjele potpore radio-televizijskim pretplatnicima (dalje: RTV pretplatnici) za nabavu uređaja.

2.2. Temeljem zaprimljenih očitovanja, utvrđeno je da je Vlada Republike Hrvatske, za svaku godinu trajanja provedbe Strategije donosila posebne Odluke o načinu raspodjele sredstava te kriterijima i mjerilima za davanje potpore RTV pretplatnicima, kako slijedi:

a) Odluka o načinu raspodjele sredstava te kriterijima i mjerilima za davanje potpore RTV pretplatnicima, prigodom nabave uređaja za prijam digitalnih televizijskih signala od 13. rujna 2007.

Navedenom Odlukom predviđeni su kriteriji i mjerila za davanje potpore RTV pretplatnicima prilikom nabavke pretvarača za zemaljski, satelitski i kabelski prijam signala. Predmetnu potporu čine subvencije koje će se dodjeljivati iz viška sredstava odnosno razlike između prihoda i rashoda Hrvatske agencije za telekomunikacije ostvarenih u 2006., u iznosu od 15.000.000,00 kuna, a koji su preneseni na poduzetnika Odašiljači i veze d.o.o. sa sjedištem u Zagrebu, Ulica grada Vukovara 269 d. U međuvremenu, temeljem Zakona o poštanskim uslugama (»Narodne novine«, 88/09), Hrvatska agencija za telekomunikacije, izmijenila je svoj naziv u Hrvatska agencija za poštu i telekomunikacije.

Sukladno Odluci iz 2007., distribucija kupona za nabavku pretvarača tj. uređaja, odnosi se samo na Istarsku županiju, koja je zbog otežanog prijama analognog televizijskog signala odabrana za provedbu pilot-projekta digitalizacije televizijskog signala pod nazivom »Digitalna Istra«, pri čemu fizičke osobe, koje plaćaju radijsku i televizijsku pretplatu u Republici Hrvatskoj, ostvaruju pravo na subvenciju u iznosu od 200,00 kuna. U konkretnom slučaju, za nabavku uređaja u Istarskoj županiji, za 32.559 RTV pretplatnika isplaćeno je potpora u obliku subvencije u iznosu od 6.510.960,63 kune.

Poduzetnik Odašiljači i veze d.o.o., doznačio je iznos od 200,00 kuna na račun ovlaštenog trgovca za prodaju pretvarača, nakon dostave dokaza o prodaji pretvarača korisniku kupona. Spomenuti dokaz da je prodaja izvršena mora sadržavati presliku računa za kupljeni pretvarač, podatke o korisniku i broj kupona.

b) Odluka o načinu raspodjele sredstava te kriterijima i mjerilima za davanje potpore fizičkim osobama koje plaćaju radijsku i televizijsku pristojbu, prigodom nabave uređaja za prijam zemaljskih signala u Republici Hrvatskoj od 31. srpnja 2008.

Odlukom iz 2008. predviđeno je da svaki RTV pretplatnik, ostvaruje pravo na potporu za nabavku uređaja za prijam zemaljskog televizijskog signala u iznosu od 135,00 kuna, ugrađenog u televizijski prijamnik ili kao samostalnog uređaja. U točki I. Odluke iz 2008. navedeno je da se nabava odnosi samo na uređaje za zemaljski prijam signala, iz čega proizlazi da se temeljem iste nisu mogli nabaviti uređaji za kabelski i satelitski prijam televizijskog signala. Međutim, uvidom u zaprimljenu dokumentaciju, utvrđeno je kako potpora predviđena Odlukom iz 2008., nije nikada dodijeljena zbog nedostatka financijskih sredstava.

c) Odluka o načinu raspodjele sredstava te kriterijima i mjerilima za davanje potpore RTV pretplatnicima, prigodom nabave uređaja za prijam digitalnih televizijskih signala od 12. veljače 2009.

Temeljem Odluke iz 2009., predviđen je poticaj za nabavku uređaja u iznosu od 75,00 kuna, pri čemu je utvrđena tehnološka neutralnost, kao što je bilo predviđeno i Odlukom iz 2007., jer se sredstva dodjeljuju za nabavku uređaja za prijam svih digitalnih televizijskih signala, bez obzira na platformu odašiljanja. Kupone će distribuirati poduzetnik Odašiljači i veze d.o.o., u suradnji s Hrvatskom radiotelevizijom, a moći će se upotrijebiti do 31. prosinca 2010. Stupanjem na snagu Odluke iz 2009., prestala je važiti Odluka iz 2008.

Iz Obrasca prijave, proizlazi da Središnji ured za e-Hrvatsku, za nabavku pretvarača u 2009. i 2010. planira dodijeliti ukupno 61.402.973,00 kuna državne potpore. Planirana sredstva osigurana su u Državnom proračunu Republike Hrvatske, na poziciji: razdjel 022, Središnji ured za e Hrvatsku, T 6777015 Digitalna televizija, 3811 tekuće donacije u novcu, u iznosu od 17.402.973,00 kuna, te iz viška prihoda nad rashodima Hrvatske agencije za poštu i elektroničke komunikacije u 2006. i 2007., u iznosu od 44.000.000,00 kuna.

Osim Središnjeg ureda za e-Hrvatsku, u konkretnom slučaju Hrvatska agencija za poštu i elektroničke komunikacije smatra se davateljem državne potpore sukladno članku 2. stavku 1. ZDP-a. Naime, davateljima državne potpore, između ostalog, osim središnjih tijela državne uprave smatraju se ovlaštene pravne osobe koje dodjeljuju ili upravljaju državnim potporama u smislu ZDP-a, odnosno sve pravne osobe koje dodjeljuju ili upravljaju državnim potporama u smislu ZDP-a.

2.3. Uvidom u dostavljenu analizu tržišta utvrđeno je da u Republici Hrvatskoj postoje tri nakladnika televizije na nacionalnoj razini (Hrvatska radiotelevizija, RTL Hrvatska d.o.o., Nova TV d.d.) i jedan poduzetnik samo na području Istre »(Nezavisna istarska televizija), koji mogu odašiljati digitalni televizijski signal.

Na lokalnoj razini djeluje 20 nakladnika televizije, koji odašilju samo analogni zemaljski televizijski signal, budući da još nisu tehnološki opremljeni za odašiljanje digitalnog zemaljskog televizijskog signala.

Temeljem saznanja Agencije, uslugu kabelskog odašiljanja televizijskog signala pruža oko 50 operatera, dok uslugu pružanja odašiljanja satelitskog televizijskog signala, pružaju dva operatera.

U odnosu na učešće pojedine platforme prijama televizijskog signala (zemaljski, satelitski, kabelski i putem interneta) vidljiv je pad udjela prijama zemaljskog televizijskog signala sa 88,5 posto u 2006. na 66,8 posto u 2008.

Istodobno, u promatranom razdoblju, zabilježen je porast prijama televizijskih signala putem kabelskog sustava (s 8,8 posto u 2006. na 9,2 posto u 2008.), putem interneta (s 0,4 u 2006. na 9,3 posto u 2008.), odnosno putem satelita (s 3,5 posto u 2006. na 10,9 posto u 2008.).

Nadalje, broj RTV pretplatnika u Republici Hrvatskoj, u razdoblju od 2006. do 2008., gotovo je isti i iznosi 1,2 milijuna. Prilikom dosadašnje provedbe digitalizacije prijama televizijskog signala, RTV pretplatnici, imali su prilikom kupnje uređaja mogućnost ostvariti poticaj za kupnju različitih vrsta takvih uređaja: za prijam zemaljskog, satelitskog i kabelskog televizijskog signala. Naime, iz dostavljene dokumentacije i podataka o tehničkim značajkama kupljenih uređaja i dostavljenih računa trgovaca kod kojih su isti kupljeni, proizlazi da je postojala mogućnost kupnje primjerice: TV prijamnika s ugrađenim pretvaračem, prijamnika za računala putem USB priključka, satelitskih, kabelskih i kombiniranih pretvarača.

RTV pretplatnici su pravo kupnje uređaja, uz poticaj, mogli ostvariti u svim trgovinama s tehničkom ili audio-video opremom koji u svoj ponudi nude ove uređaje, pri čemu svaki pojedini trgovac samostalno odlučuje hoće li u svojoj trgovini omogućiti da se kupon za ostvarivanje popusta za kupnju uređaja iskoristi.

Osim kod ovlaštenih trgovaca, uređaji se mogu nabaviti i putem poduzetnika Hrvatska pošta d.d., čija je ponuda za kupnju uređaja neobvezujuća i obavlja se bez naknade, na način da se RTV pretplatnicima uz dostavu kupona nudi i mogućnost narudžbe dva modela uređaja i to isključivo putem besplatne dostave od strane Hrvatske pošte d.d.

Cijena jednog pretvarača u 2009. kretala se u rasponu od 175,00 kuna do 620,00 kuna što zavisi od njegovih tehničkih karakteristika. Za 2009. i 2010. godinu, po pojedinom uređaju predviđena je potpora u iznosu od 75,00 kuna što predstavlja potporu u rasponu od 12 posto do 43 posto po pojedinom pretvaraču. RTV pretplatnici samostalno odlučuju koju će vrstu pretvarača nabaviti.

Sukladno tehničkim značajkama rečeni pretvarači ispunjavaju sljedeće uvjete:

a) interoperabilnost: mogućnost prijama digitalnog televizijskog signala s različitih platformi kao što su zemaljski-satelitski ili kabelsko-zemaljski prijam i slično; b) interaktivnost: postojeća dva multiplexa (MUX A i MUX B), za sada su namijenjena za jednosmjerni prijenos programskog sadržaja prema korisniku, dok se povratni kanal tek planira u sljedećoj fazi digitalizacije; c) uvjetovani pristup: mogućnost korištenja kartica za dekodiranje signala za Pay-TV usluge, međutim postojeća dva mulitpexa nisu za sada predviđena za pružanje Pay-TV usluge, već su namijenjeni za nekodirano odašiljanje programa na nacionalnoj razini. Inače svi televizijski programi koji se prenose u multiplexu moraju biti slobodni za prijam, odnosno krajnjem korisniku je omogućen pristup sadržaju bez opreme za uvjetovani pristup.

3. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je zahtjev Ministarstva na 27. sjednici, održanoj 24. studenog 2009. Pri donošenju odluke, Vijeće je uzelo u obzir cjelokupnu dostavljenu dokumentaciju.

Budući da Agencija pri obavljanju poslova iz svoje nadležnosti, sukladno članku 6. stavku 4. ZDP-a, primjenjuje na odgovarajući način kriterije koji proizlaze iz pravilne primjene pravila o državnim potporama sadržanim u članku 70. Sporazuma o stabilizaciji i pridruživanju između Europskih zajednica i njihovih država članica i Republike Hrvatske (»Narodne novine« – Međunarodni ugovori, broj 14/01, 14/04, 1/05 i 7/05; dalje: SSP), što se naročito odnosi na članke 81., 82., 86. i 87. Ugovora o osnivanju Europske zajednice, te instrumente tumačenja koje su usvojile institucije Zajednice, stoga je u konkretnom slučaju, u svjetlu spomenute Odluke Europske komisije, bilo potrebno utvrditi pod kojim se uvjetima dodjeljuju sredstva predviđena Odlukama iz 2007., 2008. i 2009., odnosno mogu li se ista smatrati državnom potporom. Naprijed spomenuta Odluka Europske komisije predstavlja upravo jedan od instrumenata tumačenja članka 87. Ugovora o osnivanju Europske zajednice.

S obzirom da subvencija za nabavu uređaja predviđena Odlukom iz 2008., nije nikada dodijeljena, a ista je Odlukom iz 2009. prestala važiti, Vijeće Odluku iz 2008. nije niti razmatralo.

Također, Vijeće je utvrdilo da subvencija za nabavu uređaja za prijam digitalnih televizijskih signala iz Odluke iz 2007. i Odluke iz 2009. predstavlja državnu potporu iz članka 3. stavka 1. ZDP-a, i to iz sljedećih razloga:

a) Riječ je o transferu državnih sredstava, bez obzira dodjeljuju li sredstva izravno iz državnog proračuna ili se radi o sredstvima Hrvatske agencije za poštu i telekomunikacije.

b) Utvrđeno je da sredstva predstavljaju potporu koja korisnicima potpore donose ekonomsku prednost koju isti ne bi ostvarili kroz svoje redovno poslovanje. Naime, iako se predmetna subvencija isplaćuje izravno RTV pretplatnicima koji se ne mogu smatrati korisnicima državne potpore sukladno članku 2. stavku 2. ZDP-a jer je riječ o fizičkim osobama, posredni korisnici državne potpore smatraju se svi oni poduzetnici koji odašilju digitalni televizijski signal na području Republike Hrvatske, jer u konkretnom slučaju ispunjavaju sve uvjete iz članka 2. stavka 2. ZDP-a iz kojeg proizlazi da se korisnikom državne potpore smatra pravna osoba koja obavljajući gospodarsku djelatnost, sudjeluje u prometu roba i usluga, a koristi neki od oblika državne potpore. Naime, nakladnici televizije koji odašilju digitalni televizijski signal, na ovaj način već sada mogu povećati broj gledatelja budući da digitalna tehnologija omogućuje kvalitetniji prijam televizijskog signalai i otvara im se mogućnost uvođenja novih usluga, a da pritom nemaju obvezu snositi dio troškova koje bi inače sami morali snositi da njihov digitalni signal bude dostupan gledateljima.

c) Utvrđeno je da se sredstva dodjeljuju selektivno jer su usmjerena samo na određeni sektor, odnosno prednost ostvaruju samo oni poduzetnici koji odašilju digitalni televizijski signal na području Republike Hrvatske neovisno o platformi.

d) Utvrđeno je da je tržište odašiljanja radiotelevizijskog signala otvoreno međunarodnoj konkurenciji te da postoji mogućnost narušavanja tržišnog natjecanja davanjem prednosti na tržištu korisniku državne potpore osobito u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz SSP-a, budući da nakladnici koji već odašilju digitalni televizijski signal, mogu u znatnoj mjeri koristiti tehničke mogućnosti digitalne tehnologije uz manje troškove i povećati broj svojih gledatelja u odnosu na nakladnike koji i dalje svoje programe odašilju putem analognog zemaljskog televizijskog signala, kao i na nakladnike koji su sami snosili troškove nabave pretvarača

Slijedom navedenog, predviđena sredstva predstavljaju državnu potporu iz članka 3. stavka 1. ZDP-a, a korisnicima državne potpore smatraju se svi poduzetnici koji odašilju televizijski digitalni signal neovisno je li riječ o nakladnicima televizije koji odašilju televizijske signale putem zemaljskog, kabelskog, internet ili satelitskog odašiljanja.

Osim što je Vijeće utvrdilo da se korisnici državne potpore smatraju poduzetnici koji odašilju digitalni televizijski signal, Vijeće je također, ocjenjivalo mogu li se i operateri koji prenose digitalni televizijski signal, proizvođači pretvarača i poduzetnik Hrvatska pošta d.d., smatrati korisnicima državne potpore. Međutim, niti za jednog od naprijed navedenih Vijeće nije utvrdilo da se smatraju korisnicima državne potpore.

Člankom 4. stavak 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a. Izuzeća od opće zabrane propisana su člankom 4. stavkom 2. i 3. ZDP-a.

Da bi postojala mogućnost primjene izuzeća iz članka 4. stavka 2. i 3. točke ZDP-a, državne potpore moraju biti usklađene s pravilima o državnim potporama čiji sadržaj ovisi o području na koje se odnose, sukladno članku 4. Uredbe o državnim potporama (»Narodne novine«, broj 50/06) i Odluci o objavljivanju popisa pravila o državnim potporama (»Narodne novine«, broj 12/09).

Međutim, u konkretnom slučaju utvrđeno je da se na državne potpore predviđene Odlukom iz 2007. i Odlukom iz 2009., ne mogu primijeniti odredbe niti jednog pravila objavljenog sukladno Odluci o objavljivanju popisa pravila o državnim potporama, stoga je Vijeće odlučilo izravno primijeniti izuzeće iz članka 4. stavka 3. točka d) ZDP-a, iz kojeg proizlazi da se mogu ocijeniti sukladnim državne potpore namijenjene poticanju određenih gospodarskih djelatnosti ili određenih gospodarskih područja. Da bi se navedeno izuzeće moglo izravno primijeniti, državna potpora u konkretnom slučaju mora biti razmjerna (proporcionalna) svrsi koja se njome želi postići, mora biti transparentna i tehnološki neutralna.

Prilikom ocjenjivanja jesu li zadovoljeni prethodni kriteriji, Vijeće je trebalo utvrditi sljedeće:

a) je li poticajna mjera usmjerena ostvarenju cilja od općeg (zajedničkog) interesa,

b) može li se načinom provedbe mjere ostvariti cilj od općeg interesa,

c) je li narušavanje tržišnog natjecanja ograničeno na način da između pozitivnih i negativnih elemenata, koji proizlaze iz provedene mjere, prevladaju pozitivni elementi.

Vijeće je utvrdilo da mjera koja se odnosi na nabavu uređaja predstavlja učinkovitije korištenje frekvencijskog spektra prijenosa programa i povećanje mogućnosti prijenosa raznih novih usluga koje se putem analognog odašiljanja programa nisu mogla koristiti, a što u konačnici predstavlja širu mogućnost izbora za svakog gledatelja. Na taj način zadovoljen je uvjet koji se odnosi na cilj koji predstavlja opći interes.

Nadalje, Vijeće je utvrdilo da će se dodjelom potpore za nabavku uređaja, RTV pretplatnicima omogućiti brži prijelaz na korištenje digitalne tehnologije, a također, na određeni način, ublažavaju se problemi koji se odnose na moguće postojanje tržišnog neuspjeha (što je slučaj kad kretanja na samom tržištu ne daju očekivane rezultate) kao i na ublažavanje mogućih socijalnih problema koji se odnose na mogućnost kupnje pretvarača od strane RTV-pretplatnika. Rečeno se poglavito očituje u sljedećem: razvoj digitalne tehnologije bio bi usporen; potpora omogućuje RTV pretplatnicima kompenzaciju dijela troškova prilikom nabave uređaja; osigurava se rast inovacija i razvoja vezanih za nove televizijske usluge; te veća i kvalitetnija upotreba frekvencijskog spektra prijenosa programa. Zbog navedenog Vijeće je utvrdilo da će se načinom provedbe mjere ostvariti cilj od općeg interesa.

U odnosu na narušavanje tržišnog natjecanja Vijeće je utvrdilo da se ono samo očituje između nakladnika televizije koji odašilju program u digitalnoj tehnologiji i nakladnika koji odašilju program u analognoj tehnologiji kao i eventualno onih nakladnika koji su sami morali snositi troškove nabavka pretvarača.

Međutim, tijekom dosadašnje provedbe mjera digitalizacije prijama televizijskog signala, RTV pretplatnici, mogu prilikom kupnje uređaja, ostvariti poticaj za kupnju svih vrsta uređaja za prijam zemaljskog, satelitskog i kabelskog televizijskog signala, čime je ispunjen osnovi uvjet tehnološke neutralnosti, jer nabava i način ne dovodi u pitanje narušavanje tržišnog natjecanja između poduzetnika koji odašilju program putem različitih platformi.

Iz svega navedenog proizlazi da je mjera poticanja nabave uređaja u Odluci iz 2007. i Odluci iz 2009. usmjerena na postizanje cilja od općeg interesa, da je državna potpora razmjerna svrsi i koja se njome postiže, te da je transparentna i tehnološki neutralna.

S obzirom da je Ministarstvo podnijelo naknadni zahtjev za odobrenje dodijeljene državne potpore, Agencija je primjenom članka 14. stavka 2. ZDP-a, temeljem odluke Vijeće, odlučila da se na državnu potporu u obliku subvencije sadržanu u Odluci iz 2007. i Odluci iz 2009., može primijeniti izuzeće iz članka 4. stavka 3. točke d) ZDP-a te su stoga iste sukladne ZDP-u.

Stoga je odlučeno kao u točki I. izreke ovog rješenja.

Sukladno članku 18. ZDP-a, rješenja Agencije iz članka 14. ZDP-a objavljuju se u »Narodnim novinama«, stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 430-01/09-04/002

Urbroj: 580-03-2009-43-03

Zagreb, 24. studenoga 2009.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 149/2009-3648